b"\n_START_ARTICLE_\nNirvana (glasbena skupina)\n_START_SECTION_\nZa\xc4\x8detki\n_START_PARAGRAPH_\nLeta 1985 sta se spoznala Kurt Cobain in Krist Novoselic ter se odlo\xc4\x8dila, da ustanovita punk band. To namero sta uresni\xc4\x8dila leta 1987, ko sta na\xc5\xa1la bobnarja Aarona Burckharda. Imeli so te\xc5\xbeave z bobnarji, tako jim je pomagal tudi Dale Crover, bobnar skupine The Melvins, ki je igral tudi na prvih demo posnetkih. Dolgo so iskali primernega bobnarja, kon\xc4\x8dno pa na\xc5\xa1li Chada Channinga. Sklenili so pogodbo z lokalno zalo\xc5\xbebo Sub pop in kmalu posneli svoj prvi single LoveBuzz. S koncertiranji po Seattlu so postali priljubljeni v underground sceni. Leta 1989 so posneli svoj prvi album, Bleach. Njihov novi kitarist Jason Everman je pla\xc4\x8dal del stro\xc5\xa1kov snemanja v vi\xc5\xa1ini 600$, a je po koncu snemanja skupino zapustil. Album je bil zelo dobro sprejet in Nirvana je od\xc5\xa1la na prvo turnejo po Ameriki in Evropi. Kot je dejal Cobain, so na glasbo albuma Bleach vplivali The Melvins, Black Sabbathi, Led Zeppelini in tudi black metalci Celtic Frost. Nato skupino zapusti tudi Chad Channing in za komad Sliver se jim pridru\xc5\xbei Dan Peters. Stalni bobnar nato postane Dave Grohl, dotedanji \xc4\x8dlan hardrock skupine Scream.\n_START_SECTION_\nSlava\n_START_PARAGRAPH_\nSeptembra 1991 izdajo svoj drugi album Nevermind, ki takoj postane velik hit. Pesem Smells Like Teen Spirit ponese grunge na MTV in postane himna mladih rokerjev po vsem svetu, Cobain pa najve\xc4\x8dji idol po Sex Pistolsih. Do leta 1992 so prodali ve\xc4\x8d kot 10 milijonov kopij albuma in skupino je zajela nepri\xc4\x8dakovana svetovna slava. Toda kaj kmalu je postalo jasno, da se s tem te\xc5\xbeko soo\xc4\x8dajo, \xc5\xa1e posebej njihov frontman Cobain, katerega zdravje je zaradi naporov, vlo\xc5\xbeenih v bend, za\xc4\x8delo trpeti. Cobain je za\xc4\x8del jemati kokain, heroin in antidepresive, zaradi \xc4\x8desar skupina ni bila zmo\xc5\xbena posneti naslednjega albuma vse do leta 1993. Leta 1992 je zalo\xc5\xbeba Geffen izdala album Incesticide, na katerem je bil \xc5\xa1e neizdan material, ki se je nabral v teh nekaj letih delovanja. Leta 1993 so izdali album In Utero. Sprva so ga hoteli poimenovati\xc2\xa0\xc2\xbbI Hate Myself and I Want to Die\xc2\xab, a se zalo\xc5\xbeba s tem imenom ni strinjala. Album ni dosegel uspehov Neverminda, kljub temu pa na njem lahko najdemo nekaj hitov kot so\xc2\xa0\xc2\xbbRape Me\xc2\xab,\xc2\xa0\xc2\xbbAll Apologies\xc2\xab\xc2\xa0in\xc2\xa0\xc2\xbbPennyroyal Tea\xc2\xab. Za turnejo In Utero so za drugega kitarista sprejeli Pata Smeara. Konec leta 1993 Nirvana sprejme povabilo za nastop v oddaji MTV Unplugged. V za\xc4\x8detku leta 1994 sledi evropska turneja. V Rimu je 4. marca Cobainu spodletel poskus samomora. Evropska turneja je bila odpovedana in skupina se je vrnila v Seattle. Cobainovo psihi\xc4\x8dno stanje je bilo na dnu. Komaj dober mesec kasneje svet pretrese novica, da si je Nirvanin frontman vzel \xc5\xbeivljenje. Skupina z njegovo smrtjo razpade. Tudi grunge glasba do\xc5\xbeivi velik zaton.\n_START_SECTION_\nPo razpadu skupine\n_START_PARAGRAPH_\nPo Nirvaninem razpadu izide \xc5\xa1e nekaj njenih albumov. Prvi, MTV Unplugged in New York, izide \xc5\xbee konec leta 1994 in velja za enega najbolj\xc5\xa1ih akusti\xc4\x8dnih albumov sploh. Le dva tedna kasneje izide video kompilacija Live! Tonight! Sold Out!!, ki prikazuje dogajanje na turneji Nevermind leta 1991. Oktobra 1996 izide \xc5\xa1e album koncertnih posnetkov z naslovom From the Muddy Banks of the Wishkah. Oktobra 2002, po ve\xc4\x8d kot enoletnem prepiranju in to\xc5\xbearjenju med Novoselicem in Grohlom s Cobainovo \xc5\xbeeno Courtney Love izide \xc5\xa1e album z najve\xc4\x8djimi uspe\xc5\xa1nicami, poimenovan preprosto Nirvana, na katerem se znajde tudi do sedaj \xc5\xa1e neobjavljena pesem\xc2\xa0\xc2\xbbYou Know You're Right\xc2\xab. Leta 2004 izide \xc5\xa1e dolgo pri\xc4\x8dakovan set With the Lights Out, na katerem se znajdejo demoti \xc5\xa1e iz \xc4\x8dasa, ko je bil bend \xc5\xa1e neznan. Na njem je tudi akusti\xc4\x8dna verzija pesmi\xc2\xa0\xc2\xbbDo Re Mi\xc2\xab. Zanimvo, v nekem intervjuju je Courtney Love dejala, da je v tej pesmi, posneti v Cobainovi spalnici, bobne igral kar Cobain sam, kitaro pa Pat Smear."